571/2009

S og W höfðuðu mál gegn H og J til staðfestingar kyrrsetningar sýslumanns á fasteign H og J og greiðslu samkvæmt tékka. Þá kröfðust þau skaðabóta og/eða afsláttar vegna kaupa á fasteign af H og J.  Vísaði héraðsdómari málinu frá þar sem áður hafði verið dæmt í máli sem H og J höfðu höfðað gegn S og W til heimtu eftirstöðva kaupverðs vegna fasteignarinnar þar sem S og W kröfðust skaðabóta og/eða afsláttar vegna galla á fasteigninni. Í dómi Hæstaréttar kom fram að í fyrra málinu hefði verið leyst úr ágreiningi og sýknað vegna galla sem hafi að hluta verið hinir sömu og S og W krefjist nú að fá bætta. Að öðru leyti snúi krafan að öðrum annmörkum á fasteigninni. Í málatilbúnaði S og W hafi engin viðleitni verið höfð uppi til að greina þar á milli. Var því talið að málið væri vanreifað og niðurstaða héraðsdóms um frávísun staðfest.

Dómur Hæstaréttar.

Mál þetta dæma hæstaréttardómararnir Á-kk-nf K-kk-nf, G-kk-nf C-kk-nf og Ó-kk-nf B-kk-nf Þ-kk-nf.

Sóknaraðilar skutu málinu til Hæstaréttar með kæru 26. september 2009, sem barst réttinum ásamt kærumálsgögnum 7. október sama ár. Kærður er úrskurður Héraðsdóms Reykjaness 16. september 2009, þar sem máli sóknaraðila á hendur varnaraðilum var vísað frá dómi. Kæruheimild er í j. lið 1. mgr. 143. gr. laga nr. 91/1991 um meðferð einkamála. Sóknaraðilar krefjast þess að hinn kærði úrskurður verði felldur úr gildi og lagt fyrir héraðsdóm að taka málið til efnismeðferðar. Þá krefjast þau kærumálskostnaður.

Varnaraðilar krefjast staðfestingar hins kærða úrskurðar og kærumálskostnaðar.

I

Hinn 23. september 2005 komst á samningur um kaup sóknaraðila á fasteigninni Bakkavegi 19 í Reykjanesbæ af varnaraðilum fyrir 39.000.000 krónur. Umsaminn afhendingardagur var 6. janúar 2006. Sóknaraðilar töldu eignina vera haldna göllum og fengu dómkvadda menn 30. mars 2007 til að leggja mat á tiltekin atriði, svo sem nánar greinir í hinum kærða úrskurði. Í matsgerð þeirra í júlí 2007 varð niðurstaðan sú að kostnaður við að laga galla, sem matsbeiðni laut að, var talinn nema 2.223.400 krónum. Sú fjárhæð var sundurliðuð í fjórtán einstaka verkliði. Í dómsmáli sem reis milli aðilanna kröfðust sóknaraðilar þess að varnaraðilar greiddu þeim þessa fjárhæð í „skaðabætur og/eða afslátt“ vegna gallanna. Með dómi Héraðsdóms Reykjavíkur 19. nóvember 2007 voru varnaraðilar sýknuð. Þeim dómi var ekki áfrýjað til Hæstaréttar.

Sóknaraðilar fengu sömu menn dómkvadda á ný 16. október 2008 til að meta tiltekna galla, sem þau töldu vera á húseigninni. Þessi atriði voru talin í fimm liðum eins og nánar er lýst í hinum kærða úrskurði. Þeir skiluðu matsgerð í nóvember 2008 og komust að þeirri niðurstöðu að kostnaður við lagfæringar myndi nema 17.161.800 krónum. Fjárhæðin var sundurliðuð í tuttugu og þrjá einstaka verkliði. Sóknaraðilar höfðuðu mál þetta 3. mars 2009 og kröfðust þess meðal annars að varnaraðilar greiddu þeim „skaðabætur og eða afslátt“ að fjárhæð 17.970.141 krónu. Með hinum kærða úrskurði var málinu vísað frá dómi. Sú niðurstaða var á því reist að með dómi Héraðsdóms Reykjavíkur 19. nóvember 2007 hafi verið leyst úr ágreiningi aðilanna að því er varðar sömu kröfur, málsatvik og málsástæður, sem lögð séu til grundvallar í málatilbúnaði sóknaraðila nú.

II

Í máli, sem rekið var fyrir Héraðsdómi Reykjavíkur og lauk með dómi 19. nóvember 2007, var leyst úr ágreiningi um ætlaða galla á Bakkavegi 19, sem voru að hluta hinir sömu og sóknaraðilar krefjast nú að fá bætta. Að öðru leyti snýr krafa þeirra að annmörkum á eigninni, sem ekki voru til úrlausnar í fyrra málinu, og forsendur í hinum kærða úrskurði fyrir frávísun eiga ekki við um. Matsgerðin í nóvember 2008 tók til ætlaðra galla á húsinu án tillits til þess hvort áður hafi verið um þá dæmt eða ekki og í málatilbúnaði þeirra eftir það hefur engin viðleitni verið höfð uppi til að greina þar á milli. Þegar af þeirri ástæðu telst málið svo vanreifað af þeirra hálfu að staðfesta verður niðurstöðu hins kærða úrskurðar um að vísa málinu frá dómi og um málskostnað.

Sóknaraðilar verða dæmd til að greiða varnaraðilum kærumálskostnað eins og nánar greinir í dómsorði.

Dómsorð:

Hinn kærði úrskurður er staðfestur.

Sóknaraðilar, S-kk-nf S-kk-nf og W-x-x H-x-x N-x-x, greiði óskipt varnaraðilum, H-kvk-þgf Ö-kvk-þgf K-kvk-þgf og J-kk-þgf I-kk-þgf Æ-kk-þgf, hvoru um sig 75.000 krónur í kærumálskostnað.